Frank Aaen (EL), 2008-11-25:
Det er jo svært at sige tak for den positive modtagelse af vores forslag, men jeg kan da i hvert fald sige tak for, at vi har haft en god debat.
Og der vil jeg sige, at det ikke var det mindst vigtige for os, at vi fik den her åbne debat.
For uanset om vi er uenige om, hvordan den finansielle krise skal løses - og selvfølgelig skal vi ikke løse hele verdens krise på en gang, vi kan godt nøjes med at tage fat på at løse den danske - var der jo altså udsigt til, at de her aktstykker også bare skulle være gennemført bag lukkede døre i Finansudvalget med meget kort varsel, uden at befolkningen havde mulighed for at se den debat, der er og skal være i Folketinget om, hvordan de der vigtige problemer løses.
Det er jo vigtige ting i vores finansielle sektor, der er på spil, og det er milliarder af skattekroner, der er på spil, og derfor må det selvfølgelig frem i åbenhed.
Det er altså forkert, og det kan kun skyldes, at man ikke har hørt, hvad der er blevet sagt gennem hele forløbet.
Vi har hver eneste gang sagt, at det er et problem, der skal løses, vi har bare en anden model for at gøre det end den, som flertallet i Folketinget har stillet sig bag, og som jeg nu er sikker på at vi om kort tid får at vide at et flertal i Folketinget mener skal suppleres, fordi de også må erkende, at det, der hidtil er gennemført, ikke virker i forbindelse med at løse de reelle problemer ude i økonomien.
Vi har hele tiden sagt, at det er spekulanterne, vi ikke vil give socialhjælp.
Vi har sagt, at vi gerne vil kigge på, om der er nogle i bankerne, der kommer i klemme, f.eks. i Roskilde.
Det kunne være en kommune eller andre, der uskyldigt er kommet i klemme.
Men spekulanter, som den ene velkendte person, vi ikke må få navnet på, der har skudt 1,8 mia. kr. i Roskilde Bank for at kunne score en stor gevinst, kan vi altså ikke se at samfundet skal have et ansvar for at holde hånden under og sørge for, at vedkommende får sine penge.
Der er de her to aktstykker begge sådan indrettet, at det er spekulanterne, der bliver reddet, mens bankerne bare afvikles.
Og vi er altså imod, at man bare afvikler banker og eventuelt lægger dem ind under storbanker, så de bliver en del af en ny krise.
Vi ønsker at tage fat i de grundlæggende problemer, som er ude på de finansielle markeder.
Jeg vil gerne gentage, at det, der er sket, jo ikke har hjulpet.
Finanslivet får stadig væk ikke de penge, de har brug for, boligejere går stadig væk på tvangsauktion, mange mister deres arbejde, så det er jo ikke sådan, at man på nogen måde kan påstå, at det, der er gennemført - trods det store beløb - er gennemført.
Derfor siger vi, at vi synes, at vi i stedet for at bruge milliarder af kroner på at afvikle banker og hjælpe stakkels milliardspekulanter skulle begynde at se på, hvordan vi får en helt anden spekulationsfri pengeinstitutsektor her i landet, som sørger for, at de samfundsmæssige behov, der er for at have en velfungerende sektor, bliver sikret.
Jeg vil gerne sige, at det også er derfor, vi har den vigtige diskussion om, at når der næste gang skal skydes penge i - for det er helt sikkert, at det krav vil komme, og det vil blive foreslået her i Folketinget af ministeren, at der skal skydes flere penge i - skal det altså være på en måde, hvor det, som kaldes nationaliseringer, bliver virkelighed.
Det, der er baggrunden for vores beslutningsforslag i dag, er jo, at vi ønsker at få den trukket tilbage for at åbne for en anden politik, som begynder at løse de grundlæggende problemer, som altså er spekulation.
Det vil sige det grundlæggende problem, vi har, som betyder, at vores finansielle sektor er kommet i krise.
Vi ønsker, at man lægger afgift på spekulative valuta- og aktietransaktioner, Tobinskat har det også heddet, at man får kontrol med handel med de der spekulative papirer, der hedder afledte finansielle instrumenter - fordi de er afledte, og ingen ved, hvad de er afledt til - at man skal begrænse cheflønninger i finanssektoren, bekæmpe skattely og genoprette samfundsejede banker og kreditinstitutter, så vi ikke er afhængige af, at det er private selskaber, der driver så vigtige dele af vores samfund.
Vi siger, at spekulanterne kan få lov at beholde deres egen finansielle sektor, for vi er fuldstændig ligeglade med, om en spekulant snyder en anden spekulant for 1 mia. kr. - dem om det - bare det ikke skader det her samfund, bare det ikke er med til at ødelægge vores økonomi.